Publication: Magyar Közlöny
Issue: MK-2004-130 (Year: 2004, Number: 130)
Era: 2004-2010
Section: törvény módosításáról rendelkezõ 2003. évi LXV. törvényt.
Paragraph Index: 684

7. osztály HON- ÉS NÉPISMERET 5–6. évfolyam A hon- és népismeret modul a történelem tantárgyhoz kapcsolódik, de ez nem zárja ki, hogy más tárgyakat gondozó szaktanár ne taníthassa. Önálló feldolgozást igényel, melyet féléves ciklusban heti 1, egyéves periódusban kéthetente 1 órában taníthatunk. A törvény azonban lehetõséget ad arra is, hogy a két tanévre osztott 18–18 órát összevonjuk, s azt egy tanévben, például a 6. évfolyamon 37 órában tanítsuk. Ezt a helyi pedagógiai programban kell meghatározni. Az 5. évfolyamon a 18 órás idõkeretben tanítható ismereteket célszerû a második félévben elkezdeni, amikor a gyerekek már némi tapasztalattal rendelkeznek a felsõ tagozatos tanulási szokásokat illetõen. A hon- és népismeret önálló cél- és feladatrendszerrel készült el, melynek két változata – nevezetesen az A és B lehetõség – közül lehet választani. A helyi tanterv készítésekor dönteni kell az egyik mellett. A kettõ kombinációja, átfedéssel megoldott tanítása nem javasolt. A VÁLTOZAT Alapelvek, célok A 2001/2002-es tanévben bevezetett hon- és népismeret modul elõzményeit a NAT Ember és társadalom mûveltségi területei között fedezhetjük fel. A 18 órás modul a 19. század végi, 20. század eleji magyarországi parasztság életét mutatja be. Figyelembe véve az életkori sajátosságokat, törekednünk kell a sokoldalú szemléltetésre. Igyekezzünk több tájházat, szabadtéri néprajzi múzeumot, szakirodalmat, képanyagot bemutatni! A hagyományismeret tanításának fõ célja, hogy a hagyományos paraszti értékrendet, az erre épülõ kultúrát megismertessük ifjúságunkkal. A 21. század küszöbén élõ – különösen a nagyvárosi – gyerekek számára ezek az ismeretek már anakronisztikusak, nehezen érthetõek. Mégis, a természetközelben élõ, a természet adottságait felhasználó, azt újrateremtõ paraszti életmód megismerése csak hasznos lehet a gyerekek számára. Az a tisztelet, amivel a magyar paraszt közelített a természethez, mindenképpen példaértékû. A hagyományismeret tanításának másik fontos célja a szûkebb szülõföld alaposabb megismerése, megszerettetése. Ez egyben a hazaszeretet megerõsítéséhez vezetõ út, amely a túlzásoktól, a torzult romantikától mentesen alakítja ki a gyermekekben nemzeti örökségünk megbecsülését, tiszteletét, szeretetét. Közvetlen környezetünk, saját kultúránk megismerése mellett a tágabb hazában élõ, hasonló, vagy eltérõ, más hagyománnyal rendelkezõ nemzetiségek, kisebbségek szokásait, életét is be kell mutatnunk. Ezt követõen a szomszédos népek kultúrájából villantunk fel részleteket. A 10–11 évesek számára a szülõföld felfedezése, megismerése még nem késõ. Sõt, éppen ez a legfogékonyabb korosztály, amellyel a szûkebb és tágabb régiót bebarangolva, azt lépésrõl lépésre felfedezve, az így szerzett élményeknek a gyermekekre gyakorolt pozitív hatása elvitathatatlan lesz. A néprajz az „élõ történelem”, ami a még tapintható eszközök, régi fotók, családi emléktárgyak, filmek, iratok, könyvek révén átélhetõvé teszi a múltat. A hagyományismeret tanításának céljai közé tartozik az is, hogy segítse az eligazodást a sokszor szélsõséges megnyilvánulásoktól sem mentes fogyasztói társadalomban. A paraszti erkölcs, a természet diktálta munkarend, a lakás, étkezés, ruházkodás emberi léptékû mércéje védelmet nyújthat a globalizáció – sokszor természetellenes – kultúrájával szemben. Éves óraszám

Source: https://magyarkozlony.hu/hivatalos-lapok/cc2076d327785e51ca193a619e87bf84079a4585/dokumentumok/c9e879435083ac3f90e2805325008c3f4c4645b7/letoltes